Umumiy oʻrta taʼlim muassasalarining uzaytirilgan kun guruhlarida bolalar taʼminoti uchun ota-onalar toʻlovini undirish va undan foydalanish tartibi toʻgʻrisidagi nizomni tasdiqlash haqida
(resolution, 2025-08-11)

Oʻzbekiston Respublikasi Prezidentining 2010-yil 24-dekabrdagi PQ-1449-son “Oʻzbekiston Respublikasining 2011-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga muvofiq Oʻzbekiston Respublikasi Xalq taʼlimi vazirligi va Moliya vazirligi qaror qiladi: 1. Umumiy oʻrta taʼlim muassasalarining uzaytirilgan kun guruhlarida bolalar taʼminoti uchun ota-onalar toʻlovini undirish va undan foydalanish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Prezidentining 2010-yil 24-dekabrdagi PQ-1449-son “Oʻzbekiston Respublikasining 2011-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga muvofiq, umumiy oʻrta taʼlim muassasalarining uzaytirilgan kun guruhlarida bolalar taʼminoti uchun ota-onalar toʻlovini (bundan buyon matnda toʻlov deb yuritiladi) undirish va undan foydalanish tartibini belgilaydi. 1. Mazkur Nizom talablari Oʻzbekiston Respublikasining Davlat budjeti mablagʻlari hisobiga moliyalashtiriladigan umumiy oʻrta taʼlim muassasalari va ayrim fanlar chuqur oʻrganiladigan davlat ixtisoslashtirilgan umumtaʼlim muassasalariga (bundan buyon matnda umumiy oʻrta taʼlim muassasalari deb yuritiladi) tatbiq etiladi. 2. Jismoniy, aqliy, sensor yoki ruhiy nuqsonlari boʻlgan bolalar uchun davlat ixtisoslashtirilgan taʼlim muassasalarining (maktablar, maktab-internatlar) uzaytirilgan kun guruhlari Vazirlar Mahkamasining 2021-yil 12-oktabrdagi 638-son qarori bilan tasdiqlangan Jismoniy, aqliy, sensor yoki ruhiy nuqsonlari boʻlgan bolalar uchun davlat ixtisoslashtirilgan taʼlim muassasalari toʻgʻrisida nizomga muvofiq faoliyat yuritadi. 3. Umumiy oʻrta taʼlim muassasalarining uzaytirilgan kun guruhlarida toʻlov har bir oy uchun bazaviy hisoblash miqdorining 25 foizi miqdorida undiriladi. 4. Umumiy oʻrta taʼlim muassasalarining uzaytirilgan kun guruhidagi bolalar soni 25 — 30 nafar etib belgilanadi. 5. Toʻlov ota-onalar yoki ularning oʻrnini bosuvchi shaxslar (bundan buyon matnda ota-onalar deb yuritiladi) bilan umumiy oʻrta taʼlim muassasasi oʻrtasida tuzilgan shartnoma asosida amalga oshiriladi. 6. Ota-onalar tomonidan shartnoma shartlarining lozim darajada bajarilmasligi, shu jumladan toʻlovning shartnomada belgilangan miqdorda uzrli sabablarsiz toʻlanmasligi bolaning umumiy oʻrta taʼlim muassasasi uzaytirilgan kun guruhlarida boʻlishini toʻxtatish uchun asos boʻladi. 7. Umumiy oʻrta taʼlim muassasasi uzaytirilgan kun guruhlari uchun toʻlanadigan toʻlov oʻquv yili (sentabr — may oylari) davomida oyma-oy toʻlab boriladi. Joriy oy uchun toʻlov shu oyning oʻninchi sanasidan kechiktirmasdan amalga oshiriladi. 8. Toʻlov tijorat banki orqali istalgan shaklda (naqd pul yoki naqd pulsiz shaklda, shu jumladan bank plastik kartochkalari orqali va pul oʻtkazish yoʻli bilan) toʻlanadi. Bunda toʻlovning amalga oshirilganligini tasdiqlovchi hujjat nusxasi umumiy oʻrta taʼlim muassasasiga taqdim etiladi. 9. Toʻlov umumiy oʻrta taʼlim muassasasining shaxsiy gʻazna hisobvaragʻiga oʻtkaziladi. 10. Ota-onaning yozma arizasiga asosan, bolaning uzaytirilgan kun guruhiga qatnashi vaqtinchalik yoki butunlay toʻxtatiladigan taqdirda, toʻlov toʻliq boʻlmagan oy uchun, yaʼni bola amalda uzaytirilgan kun guruhiga qatnashadigan kunlar uchun toʻlanadi. 11. Bolaning oʻzi yoki oila aʼzolarining kasalligi, karantin, shuningdek ota-onalarning mehnat taʼtili paytida yoki boshqa sabablarga koʻra bola uzaytirilgan kun guruhiga ketma-ket uch kundan ortiq kelmagan taqdirda, ota-onaning yozma arizasiga asosan, ushbu kunlar uchun oldindan amalga oshirilgan toʻlov keyingi oylar uchun toʻlovni amalga oshirishda hisobga olinadi. Bunda bolaning uzaytirilgan kun guruhiga kelmagan kunlari soni bir kunlik toʻlov miqdoriga koʻpaytirilib, keyingi oy uchun toʻlov summasi chiqqan summaga kamaytiriladi. 12. Bir kunlik toʻlov miqdori oylik toʻlov miqdorini uzaytirilgan kun guruhi ish kunlarining rejadagi soniga boʻlish yoʻli bilan aniqlanadi. 13. Bolaning uzaytirilgan kun guruhiga qatnashi vaqtincha yoki butunlay toʻxtatilishi toʻgʻrisida ota-onaning yozma arizasi boʻlmagan hollarda toʻlov toʻliq oy uchun hisoblanadi va umumiy asoslarda undiriladi. 14. Toʻlanishi belgilangan oxirgi kundan boshlab ikki hafta mobaynida toʻlov belgilangan miqdorda va uzrli sabablarsiz toʻlanmagan taqdirda, bolaning umumiy oʻrta taʼlim muassasasi uzaytirilgan kun guruhida boʻlishi toʻxtatiladi. 15. Toʻlov amalga oshirilmaganligi oqibatida kelib chiqqan qarzdorlik toʻliq bartaraf etilmagunga qadar bolaning umumiy oʻrta taʼlim muassasasi uzaytirilgan kun guruhiga qatnashiga ruxsat berilmaydi hamda qarzdorlik qonunchilik hujjatlarida belgilangan tartibda undiriladi. 16. Oʻzbekiston Respublikasi Prezidentining Farmoni asosida bazaviy hisoblash miqdori oʻzgargan hollarda, bazaviy hisoblash miqdori oʻzgargan sanadan boshlab toʻlov qayta hisob-kitob qilinadi. 17. Umumiy oʻrta taʼlim muassasasining uzaytirilgan kun guruhlariga qatnaydigan bolalar umumiy sonining 15 foizi doirasida “Ijtimoiy himoya yagona reyestri” axborot tizimi orqali kam taʼminlangan yoki “Kambagʻal oilalar reyestri” axborot moduli orqali kambagʻal deb eʼtirof etilgan oilalar farzandlari toʻlovdan ozod qilinadi. Bunda, birinchi navbatda ota-onalaridan biri yoki har ikkisiga nogironlikning I yoxud II guruhi belgilangan kam taʼminlangan yoki kambagʻal oila farzandlariga, shuningdek oʻrtacha oylik daromadi eng past darajada boʻlgan kam taʼminlangan yoki kambagʻal oila farzandlariga imtiyoz beriladi. 18. Toʻlovdan ozod qilinadigan oʻquvchilar roʻyxati kam taʼminlangan yoki kambagʻal oilalarning farzandlari uchun “Ijtimoiy himoya yagona reyestri” axborot tizimi orqali berilgan oila kam taʼminlangan deb eʼtirof etilganligi toʻgʻrisidagi maʼlumotnoma yoki “Yagona milliy ijtimoiy himoya” axborot tizimi orqali berilgan shaxsning kambagʻal deb eʼtirof etilgan oilaning aʼzosi ekanligi haqidagi maʼlumotnoma (oilaning kambagʻal deb eʼtirof etilganligi toʻgʻrisidagi maʼlumotlar)ga asosan shakllantiriladi. 19. Toʻlovdan ozod qilinadigan kam taʼminlangan yoki kambagʻal deb eʼtirof etilgan oila farzandlari roʻyxati oʻquv yilining 25-sentabr sanasiga qadar umumiy oʻrta taʼlim muassasasi direktorining buyrugʻi bilan tasdiqlanadi. 20. Toʻlovdan ozod qilingan bolalarning umumiy oʻrta taʼlim muassasasi uzaytirilgan kun guruhlariga qatnashi toʻxtatilishi natijasida boʻshab qolgan oʻrinlar toʻlovdan ozod qilingan bolalar roʻyxatiga kirmay qolgan kam taʼminlangan yoki kambagʻal deb eʼtirof etilgan oilalar farzandlari hisobiga toʻldiriladi. 21. Toʻlovdan tushgan mablagʻlar umumiy oʻrta taʼlim muassasasi uzaytirilgan kun guruhlarining tarbiyachilari (bundan buyon matnda tarbiyachi deb yuritiladi) mehnatiga haq toʻlash xarajatlariga maqsadli tartibda yoʻnaltiriladi. 22. Tarbiyachilarning oylik ish haqi miqdori pedagog xodimlar uchun qonunchilik hujjatlarida belgilangan bazaviy tarif stavkalaridan kelib chiqib hisoblanadi. 23. Tarbiyachilarga mehnat taʼtili berish mehnat toʻgʻrisidagi qonunchilik hujjatlariga muvofiq amalga oshiriladi. Mehnat taʼtili muddati belgilangan tartibda ishlangan vaqtga mutanosib ravishda hisoblab chiqariladi. 24. Tarbiyachilarning mehnat haqi va mehnat taʼtili haqiga toʻlovlar amalga oshirilganidan keyin boʻshab qolgan mablagʻlar ularni moddiy ragʻbatlantirish xarajatlariga, shuningdek kuzatuv kengashining roziligi bilan qonunchilik hujjatlariga muvofiq boshqa xarajatlarga erkin yoʻnaltirilishi mumkin. 25. Uzaytirilgan kun guruhlarining buxgalteriya hisobini yuritish umumiy oʻrta taʼlim muassasasining buxgalteri yoki maktabgacha va maktab taʼlimi tuman (shahar) boʻlimlarida markazlashtirilgan moliya-buxgalteriya xizmatlari tomonidan amalga oshiriladi. 26. Buxgalteriya hisobini yuritish, shuningdek toʻlovlardan tushadigan mablagʻlarning kirim qilinishi va sarflanishi hisobotlarini tuzish qonunchilik hujjatlarida belgilangan tartibda amalga oshiriladi. 27. Umumiy oʻrta taʼlim muassasasining direktori va buxgalteri yoki maktabgacha va maktab taʼlimi tuman (shahar) boʻlimlarida markazlashtirilgan moliya-buxgalteriya xizmatining bosh buxgalteri toʻlovlarning maqsadli sarflanishi uchun javobgar hisoblanadi. 28. Toʻlovlardan tushgan mablagʻlarning oʻz vaqtida qabul qilinishi hamda maqsadli sarflanishi ustidan nazorat Oʻzbekiston Respublikasi Maktabgacha va maktab taʼlimi vazirligining Ichki audit va moliyaviy nazorat departamenti tomonidan olib boriladi. Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasi va uning hududiy boʻlinmalari maktabgacha va maktab taʼlimi muassasalarining budjetdan tashqari jamgʻarma mablagʻlari boʻyicha xarajatlar smetalarida nazarda tutilgan mablagʻlardan maqsadli va oqilona foydalanish yuzasidan dastlabki va joriy nazoratni amalga oshiradi. 29. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladi.